הלכות חול המועד
שאלה- האם מותר לתקן את הרכב בימי חול המועד?
תשובה- בסימן תקלו ס"א פסק מרן שמי שצריך לרכב במועד לטייל או לצורך המועד, יכול ליטול ציפורני הסוס, ולתקן ברגליו וכל דרכי רכיבה, ובלבד שלא יכוון מלאכתו למועד.
ומדבריו שם משמע, שאפילו במעשה אומן מותר לתקן בחול המועד, אם צריך לנסוע למקום שאי אפשר להגיע אליו בהליכה ברגליו. ולכן אסור לאדם שהתקלקל רכבו לחכות לחול המועד על מנת לתקנו, ואם נתקלקל רכבו בימי חול המועד, ורוצה לנסוע למקומות רחוקים, מותר לתקנו בימי חול המועד, ואפילו על ידי אומן.

שאלה- עבור מי מותר לכבס בגדים בימי חול המועד?
תשובה- יהודי שהגיע מחוץ לארץ בימי חול המועד מותר לכבס בגדיו, וכן מי שנשתחרר מבית האסורים בימי חול המועד, וכן מגבות המשמשות לניגוב הגוף והידיים, מותר לכבסם מפני שאינם מספיקות לכל ימי החג, ואף בגדי הקטנים עד גיל שיודע לשמור על בגדיו נקיים, מותר לכבסם בימי חול המועד.
אולם אסור להוסיף יחד איתם בגדים של גדולים, מפני שגזרו בזה חכמים.

שאלה- האם מותר לכתוב בכתב שלנו בימי חול המועד?
תשובה- כתיבה אשורית כמו בספר תורה אסור לכתוב אלא אם כן הוא דבר האבד, כגון שרושם בפנקס כדי שלא ישכח את חובותיו וכדומה. אולם הכתיבה שלנו אינה נחשבת כמעשה אומן, ומותר לכתוב אותה ובתנאי שהוא לצורך המועד, כגון לרשום את המוצרים שרוצה לקנות במכולת וכדומה,וכן להפקיד צ'ק בבנק על מנת שלא יחזרו לו צ'קים שהפקיד.
אבל אם הכתיבה לא לצורך המועד כלל, אסור לכתוב אף בכתיבה שלנו, ומכל מקום אם רוצה לכתוב חידושי תורה, הרשות בידו.

שאלה- האם מותר לקנות בגדים בחול המועד?
תשובה- אם קונה בגדים או שאר דברים לצורך המועד או החג הדבר מותר, ואם זה לצורך ימות החול אסור לקנות, אלא אם כן זה מבצע מיוחד של הנחה גדולה שלא יחזור לאחר החג, מותר לקנות בחול המועד.

